Uredba Komisije (ES) št. 2377/1999

z dne 9. novembra 1999

o standardu trženja za šparglje

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (ES) št. 2200/96 z dne 28. oktobra 1996 o skupni ureditvi trga za sadje in zelenjavo [1], kakor je bila nazadnje spremenjena z Uredbo (ES) št. 1257/1999 [2], in zlasti člena 2(2) Uredbe Sveta (ES) št. 2200/96,

ob upoštevanju naslednjega:

(1) Šparglji sodijo med proizvode iz Priloge I k Uredbi (ES) št. 2200/96, za katere je treba sprejeti standarde. Uredba Komisije (EGS) št. 454/92 z dne 26. februarja 1992 o standardih kakovosti za šparglje [3], kakor je bila nazadnje spremenjena z Uredbo (ES) št. 888/97 [4], se spremeni v več točkah. Zaradi jasnosti predpisov, je treba Uredbo (EGS) št. 454/92 razveljaviti, zadevne predpise pa prenoviti. V ta namen in zaradi ohranjanja transparentnosti svetovnega trga je treba upoštevati standard za šparglje, ki ga je priporočila Delovna skupina za standardizacijo pokvarljivega blaga in izboljšanje kakovosti Gospodarske komisije Združenih narodov za Evropo (UN/ECE).

(2) Sistem določanja velikosti špargljev je treba poenostaviti, da bi sledil razvoju proizvodnih pogojev in pogojev trženja, zlasti glede zahtev veletrgovine in potrošnikov. Ta poenostavitev vključuje odstranitev določb o maksimalni dolžini špargljev, omilitev pogojev o premeru v tabeli velikosti za šparglje in zmanjšanje minimalnega premera za zelene in vijolično zelene šparglje na 3 mm. Te spremembe bodo omogočile trženje tankih zelenih špargljev in špargljev "triguero" pod enakimi pogoji, kot veljajo za vse druge šparglje.

(3) Rezultati uporabe teh standardov bi morali biti odstranitev proizvodov neprimerne kakovosti s trga, uskladitev proizvodnje z zahtevami potrošnikov, spodbujanje trgovinskih odnosov, ki temeljijo na lojalni konkurenci, in s tem izboljšanje donosnosti proizvodnje.

(4) Standardi veljajo na vseh stopnjah trženja. Prevoz na dolge razdalje, skladiščenje za določen čas in različni postopki obdelave, katerim so proizvodi izpostavljeni, lahko povzročijo spremembe zaradi biološkega razvoja proizvodov ali njihove pokvarljivosti. Take spremembe je treba upoštevati pri uporabi standardov na stopnjah trženja, ki sledijo stopnji odpošiljanja. Ker morajo biti proizvodi razreda "ekstra" še zlasti skrbno sortirani in pakirani, se v njihovem primeru lahko upošteva le zmanjšanje svežosti in čvrstosti.

(5) Ukrepi iz te uredbe so v skladu z mnenjem Upravljalnega odbora za sveže sadje in zelenjavo,

SPREJELA NASLEDNJO UREDBO:

Člen 1

Standard trženja za šparglje, ki sodijo v tarifno oznako KN 07092000, je določen v Prilogi.

Ta standard se uporablja na vseh stopnjah trženja pod pogoji iz Uredbe (ES) št. 2200/96.

Vendar pa se na stopnjah po odpošiljanju v zvezi z določbami standarda pri proizvodih lahko pokažejo:

- nekoliko zmanjšana svežost in čvrstost,

- manjše spremembe zaradi biološkega razvoja ali pokvarljivosti proizvodov, razen pri proizvodih razreda "ekstra".

Člen 2

Uredba (EGS) št. 454/92 se razveljavi.

Člen 3

Ta uredba začne veljati sedmi dan po objavi v Uradnem listu Evropskih skupnosti.

Uporablja se od 1. januarja 2000.

Ta uredba je v celoti zavezujoča in se neposredno uporablja v vseh državah članicah.

V Bruslju, 9. novembra 1999

Za Komisijo

Franz Fischler

Član Komisije

[1] UL L 297, 21.11.1996, str. 1.

[2] UL L 160, 26.6.1999, str. 80.

[3] UL L 52, 27.2.1992, str. 29.

[4] UL L 126, 17.5.1997, str. 11.

--------------------------------------------------

PRILOGA

STANDARD ZA ŠPARGLJE

I. OPREDELITEV

Ta standard se uporablja za poganjke sort špargljev, vzgojenih iz Asparagus officinalis L., ki se potrošnikom dobavljajo v svežem stanju; ta standard se ne uporablja za šparglje, namenjene za industrijsko predelavo.

Poganjki špargljev so razdeljeni v štiri skupine glede na barvo:

1. beljeni špargelj – beluš;

2. vijolični špargelj, ki ima vršiček obarvan med roza in vijolično ali purpurno rdečo, del poganjka pa je bel;

3. vijolično zeleni špargelj, del katerega je obarvan vijolično in zeleno;

4. zeleni špargelj, ki ima vršiček in večino poganjka obarvana zeleno.

Ta standard se ne uporablja za zelene in vijolično zelene šparglje, katerih premer je manjši od 3 mm, ter za beljene in vijolične šparglje, katerih premer je manjši od 8 mm, ki so pakirani v enake svežnje ali enote pakiranja.

II. DOLOČBE O KAKOVOSTI

Namen tega standarda je opredeliti zahteve glede kakovosti za šparglje po pripravi in pakiranju.

A. Minimalne zahteve

Ob upoštevanju posebnih določb za vsak razred in dovoljenih odstopanj morajo biti poganjki špargljev v vseh razredih:

- nepoškodovani,

- zdravi; proizvod, ki je zaradi pojava gnilobe ali poškodb neprimeren za uživanje, je izločen,

- brez poškodb, ki jih povzroči neustrezno pranje (poganjki morajo biti oprani, vendar ne namočeni),

- čisti, praktično brez vsake vidne tuje snovi,

- sveži po videzu in vonju,

- praktično brez škodljivcev,

- praktično brez poškodb, ki jih povzročijo škodljivci,

- praktično brez obtolčenin,

- brez odvečne zunanje vlage, tj. ustrezno "suhi", če so bili oprani ali hlajeni z mrzlo vodo,

- brez tujega vonja oziroma okusa.

Rez na dnu poganjka mora biti čim bolj čist.

Poleg tega poganjki ne smejo biti vdrti, razcepljeni, olupljeni ali zlomljeni. Manjše razpoke, ki se pojavijo po spravilu, so dovoljene, če ne presežejo meja, določenih v IV A. "Odstopanje od kakovosti".

Stanje špargljev mora biti tako, da:

- prenesejo prevoz in rokovanje, in

- prispejo v zadovoljivem stanju na namembni kraj.

B. Razvrstitev

Šparglji se uvrščajo v tri razrede:

(i) Razred "ekstra"

Poganjki v tem razredu morajo biti odlične kakovosti, lepo oblikovani in praktično ravni. Ob upoštevanju običajnih značilnosti skupine, v katero sodijo, morajo imeti zelo kompaktne vršičke.

Dovoljene so samo redke in rahle sledi rjavenja na poganjku, ki se lahko odstranijo z običajnim lupljenjem.

Pri skupini "beljenih" špargljev morajo biti vršički in poganjki beli, dovoljen je le rahel roza odtenek na poganjkih.

Zeleni šparglji morajo biti popolnoma zeleni.

Pri poganjkih v tem razredu niso dovoljene sledi olesenelosti.

Rez na dnu poganjka mora biti čim bolj pravokoten na vzdolžno os. Da bi izboljšali izgled, kadar so šparglji pakirani v svežnjih, so tisti na zunanji strani lahko rahlo poševno odrezani, vendar nagib ne sme presegati 1 cm.

(ii) Razred I

Poganjki v tem razredu morajo biti dobre kakovosti in lepo oblikovani. Lahko so rahlo ukrivljeni. Ob upoštevanju običajnih značilnosti skupine, v katero sodijo, morajo imeti kompaktne vršičke.

Dovoljene so rahle sledi rjavenja, ki se odstranijo z običajnim lupljenjem.

Pri skupini "beljenih" špargljev je dovoljen rahel roza odtenek na vršičkih in poganjkih.

Zeleni šparglji morajo biti na najmanj 80 % dolžine zeleni.

Pri skupini "beljenih" špargljev niso dovoljene sledi olesenelosti poganjka. Pri drugih skupinah je dovoljena sled olesenelosti na spodnjem delu poganjka, če se ta olesenelost lahko odstrani z običajnim lupljenjem.

Rez na dnu poganjka mora biti čim bolj pravokoten na vzdolžno os.

(iii) Razred II

Ta razred vključuje poganjke, ki ne izpolnjujejo zahtev za uvrstitev v višja razreda, vendar izpolnjujejo minimalne zahteve, določene spodaj.

V primerjavi z razredom I so poganjki lahko slabše oblikovani, bolj ukrivljeni in glede na običajne značilnosti skupine, v katero sodijo, so vršički lahko nekoliko razprti.

Dovoljene so sledi rjavenja, ki se odstranijo z običajnim lupljenjem.

Pri skupini "beljenih" špargljev je dovoljeno obarvanje vršičkov vključno z zelenim odtenkom.

Vršički skupine "vijoličnih" špargljev imajo lahko rahlo zelen odtenek.

Poganjki zelenih špargljev morajo biti na najmanj 60 % dolžine zeleni.

Poganjki so lahko rahlo oleseneli.

Rez na dnu poganjka je lahko rahlo poševen.

III. DOLOČBE O VELIKOSTI

Velikost je določena z dolžino in premerom poganjka.

A. Določanje velikosti po dolžini

Dolžina poganjkov mora biti:

- nad 17 cm za dolge šparglje,

- 12 do 17 cm za kratke šparglje,

- nad 12 cm za razred II zloženih špargljev, vendar ne povezanih v svežnje,

- pod 12 cm za vršičke špargljev.

Največja dovoljena dolžina za beljene in vijolične šparglje je 22 cm, za zelene in vijolično zelene šparglje pa 27 cm.

Maksimalna razlika v dolžini poganjkov v trdno povezanih šopih ne sme presegati 5 cm.

B. Določanje velikosti po premeru

Premer poganjkov se meri na sredini njihove dolžine.

Za najmanjši premer in določanje velikosti velja naslednje:

Beljeni in vijolični špargelj

Razred | Minimalni premer | Določanje velikosti |

Ekstra | 12 mm | Največja razlika 8 mm med najtanjšim in najdebelejšim poganjkom v isti enoti pakiranja ali istem svežnju |

I | 10 mm | Največja razlika 10 mm med najtanjšim in najdebelejšim poganjkom v isti enoti pakiranja ali istem svežnju |

II | 8 mm | Ni določbe v zvezi z izenačenostjo |

Vijolično/zeleni in zeleni špargelj

Razred | Minimalni premer | Določanje velikosti |

Ekstra in I | 3 mm | Največja razlika 8 mm med najtanjšim in najdebelejšim poganjkom v isti enoti pakiranja ali istem svežnju |

II | 3 mm | Ni določbe v zvezi z izenačenostjo |

IV. DOLOČBE O DOVOLJENIH ODSTOPANJIH

V zvezi s kakovostjo in velikostjo proizvodov, ki ne izpolnjujejo zahtev označenega razreda, so v vsaki enoti pakiranja dovoljena naslednja odstopanja:

A. Odstopanja od kakovosti

(i) Razred "ekstra"

5 % poganjkov po številu ali masi, ki ne izpolnjujejo zahtev za razred "ekstra", vendar izpolnjujejo zahteve za razred I, ali so izjemoma v mejah dovoljenih odstopanj za ta razred ali imajo rahle razpoke, ki so nastale po spravilu.

(ii) Razred I

10 % poganjkov po številu ali masi, ki ne izpolnjujejo zahtev za razred I, vendar izpolnjujejo zahteve za razred II, ali so izjemoma v mejah dovoljenih odstopanj za ta razred ali imajo rahle razpoke, ki so nastale po spravilu.

(iii) Razred II

10 % poganjkov po številu ali masi, ki ne izpolnjujejo niti zahtev za razred II niti minimalnih zahtev, vendar poganjki ne smejo biti gnili ali kako drugače neprimerni za uživanje. Poleg zgornjih 10 % je dovoljeno dodatno odstopanje 10 % po številu ali masi za poganjke, ki imajo vdrtine ali zelo rahle razpoke od pranja.

V nobenem primeru ne sme biti v posamezni enoti pakiranja ali svežnju več kot 15 % poganjkov z vdrtinami.

B. Odstopanja od velikosti

Za vse razrede: 10 % poganjkov po številu ali masi, ki ne ustrezajo navedeni velikosti in odstopajo od določenih dolžin največ za 1 cm v dolžini in 2 mm v premeru.

V. DOLOČBE O PREDSTAVITVI

A. Izenačenost

Vsebina vsakega pakiranja, vsake enote pakiranja ali vsakega svežnja v istem pakiranju mora biti izenačena in vključevati le šparglje istega porekla, kakovosti, barvne skupine in velikosti (kjer je ta meritev obvezna).

Kar zadeva barvo, so dovoljeni poganjki različnih barvnih skupin v okviru naslednjih meja:

- beljeni špargelj: 10 % po številu ali masi vijoličnih špargljev v razredu "ekstra" in I in 15 % v razredu II,

- vijolični, zeleni in vijolično/zeleni šparglji: 10 % po številu ali masi druge barvne skupine.

V razredu II je dovoljena mešanica beljenih in vijoličnih špargljev, če so ustrezno označeni.

Vidni del vsebine vsakega pakiranja, enote pakiranja ali svežnja mora biti reprezentativen za celotno vsebino.

B. Predstavitev

Šparglji so lahko predstavljeni na naslednje načine:

(i) čvrsto povezani v svežnjih

Poganjki na zunanji strani posameznega svežnja morajo po videzu in premeru ustrezati povprečju celega svežnja.

V razredu "ekstra" mora biti dolžina poganjkov v svežnju enaka.

Svežnji morajo biti poravnani v pakiranju; vsak posamezen sveženj je lahko zavarovan s papirjem.

Svežnji v posameznem pakiranju morajo biti enako težki in dolgi;

(ii) v enotah pakiranja ali zloženi, vendar ne povezani v pakiranju.

C. Pakiranje

Šparglji morajo biti pakirani tako, da zagotavljajo ustrezno zaščito proizvoda.

Notranji material pakiranja mora biti nov, čist in takšne kakovosti, da preprečuje poškodbe proizvodov od zunaj in znotraj. Dovoljena je uporaba takšnih materialov, ki nosijo trgovske oznake (etikete, žigi), če se pri tiskanju in lepljenju uporabljajo nestrupena črnila ali lepila.

V pakiranju ne sme biti tujih snovi.

VI. DOLOČBE O OZNAČEVANJU

Na vsaki enoti pakiranja mora biti na isti zunanji strani čitljivo in neizbrisno označeno naslednje:

A. Identifikacija

Oseba, ki pakira in/oseba, ki razpošilja: Ime in naslov ali uradno izdano ali priznano kodno oznako tistega, ki pakira in/ali tistega, ki razpošilja. Če je uporabljena kodna oznaka, mora biti poleg kodne oznake naveden izraz "oseba, ki pakira in/ali oseba, ki razpošilja" (ali ustrezna okrajšava).

B. Vrsta proizvoda

"Špargelj", ki mu sledi oznaka "beljeni", "zeleni", "vijolični" ali "vijolično/zeleni", če vsebina pakiranja ni vidna z zunanje strani, in, kjer je ustrezno, oznaka "kratki", "vršički" ali "mešanica belih in vijoličnih".

C. Poreklo proizvoda

Država porekla in, po želji, pridelovalno območje ali nacionalno, regionalno ali lokalno ime.

D. Prodajne označbe

- razred,

- velikost, izražena:

(a) za šparglje, za katere veljajo določbe o izenačenosti, z najmanjšim in največjim premerom;

(b) za šparglje, za katere ne veljajo predpisi o izenačenosti, z najmanjšim premerom, ki mu sledi največji premer ali besedici "in več",

- za šparglje v svežnjih ali enotah pakiranja, število svežnjev ali število enot pakiranja.

E. Uradni kontrolni znak(neobvezno)

--------------------------------------------------